Un copil nevaccinat a răspândit rujeola în Spitalul din Caracal. Pentru că medicii nu au ştiut că are rujeolă, alţi 12 copii internaţi acolo au luat virusul. Spitalul a declarat rujeola infecţie nosocomială.

Totul a pornit de la un copil în vârstă de un an și 10 luni, care a fost internat în spital, în 19 octombrie, cu viroză respiratorie. După patru zile au apărut primele semne de rujeolă.

În aceeași perioadă, alți 12 copii internați acolo, și ei nevaccinați, s-au îmbolnăvit.

În această situație, autoritățile au declarat focar de infecție nosocomială la unitatea sanitară.

Medicii spun că vaccinarea este foarte importantă, mai ales că rujeola este o infecție virală extrem de contagioasă.

Vaccinarea se face la vârsta de un an și apoi un rapel la vârsta de 5 ani.

De la începutul acestui an, în județul Olt au fost confirmate aproape 30 de cazuri de îmbolnăvire cu rujeolă. La nivel național, anul acesta s-au înregistrat șase decese din cauza rujeolei.